medieval-data/medieval-letters huggingface dataset:
LXII.  Hyacintho cardinali et legato mandat de archiepiscopo [S. Jacobi] Compostellano primatui archiepiscopi Toletani subjiciendo.  [MANSI,  ibid.  ]
Author: Anastasius IV

Quoniam fratri nostro Compostellano mandavimus ut vel ei tanquam primati suo obediat, vel sub tuo judicio ipsi exhibeat justitiae complementum, nihilominus charitati tuae mandamus, ut si idem frater noster ambiguitatem noluerit subire judicii, utramque partem ante tuam praesentiam advoces, et rationibus utriusque partis plenarie auditis et cognitis, quod aequitati et rationi congruat, inde censeas observandum. Alias enim eum sicut primati suo illi facias humiliter obedire.
LXXI.  Ad Bisuntinum et Lugdunensem archiepiscopos.--Ut observari faciant sententiam excommunicationis et interdicti, a se ordine judiciario prolatam in abbatem et fratres Miratorii.   (Laterani, April. 25.) [D. BOUQUET,  Recueil,  XV, 661.]
Author: Anastasius IV
Date:  [UMBERTO]

ANASTASIUS episcopus, servus servorum Dei, venerabilibus fratribus H Bisuntino et Lugdunensi archiepiscopis, salutem et apostolicam benedictionem.

Quae in Romana Ecclesia ordine judiciario terminantur, in sua debent stabilitate permanere, et qui ea violare praesumunt, vel quominus impleantur quomodolibet impedire, districtae ultioni debent procul dubio subjacere. Super causa autem quae inter dilectum filium nostrum Petrum Cluniacensem abbatem Cluniacensem et Eustorgium abbatem de Miratorio agebatur, talem noveritis a nobis sententiam ordine judiciario promulgatam. Ab eodem enim abbate de Miratorio pecuniam decem et septem millium solidorum Lugdunensis monetae supradicto filio nostro Cluniacensi abbati judicavimus esse reddendam. Verum quoniam praedictus abbas de Miratorio, supradicta sententia commotus, non accepta licentia remeavit; ut nostra debeat sententia adimpleri, statuimus quod idem abbas de Miratorio et fratres ipsius usque ad Kalendas Augusti pecuniam ipsam Cluniacensi abbati restituant, alioquin extunc tam ipsum abbatem quam priorem ejus vinculo noveritis anathematis innodatos, atque in eorum ecclesia et fratribus omnibus atque conversis ubicunque fuerint, divina sciatis officia interdicta. Vobis ergo per apostolica scripta mandamus quatenus sententiam excommunicationis et interdicti per vestras provincias usque ad impletionem nostri mandati, faciatis firmiter observari. Datum Laterani VII Kal. Maii, pontificatus nostri anno primo.
LXXII.  Canonicis S. Alexandri possessionem ecclesiae S. Michaelis de Virgis asserit.   (Laterani, April. 30.) [LUPUS,  Cod. diplom. Bergom.,  II, 1127.]
Author: Anastasius IV

ANASTASIUS episcopus, servus servorum Dei, dilectis filiis LANFRANCO praeposito et caeteris canonicis Beati Alexandri Bergomensis, salutem et apostolicam benedictionem.

Si pro sollicitudine omnium ecclesiarum nobis a Deo commissa qui beato Petro coelorum regni clavigero, quamvis immeriti successores existimus, pro omnibus ecclesiis et ecclesiasticis personis reddituri Altissimo rationem, magis ea quae a praedecessoribus nostris rationabiliter statuta sunt decet nos animo libenti firmare et ne futuris temporibus immutentur attentius providere. Qui enim facta sua non vult a suis successoribus immutari debet praedecessorum suorum opera et statuta inviolata servare et assertionis suae munimine roborare. Hujus itaque rationis debito provocati, dilecti in Domino filii, rationabilibus postulationibus vestris debita benignitate gratum impertientes assensum, ecclesiam Sancti Michaelis de Virgis cum omnibus pertinentiis suis, quam venerabilis memoriae praedecessor noster papa Innocentius scripto suo firmavit, nos quoque concedimus et regimini vestro perpetuo disponendam regendamque donamus. Ad judicium autem hujus nostrae concessionis et donationis ab apostolica sede perceptae duodecim denarios Mediolanensis veteris monetae, nobis nostrisque successoribus annis singulis persolvetis. Si quis vero hanc nostrae concessionis et donationis paginam sciens contra eam venire tentaverit secundo tertiove commonitus, si non satisfactione congrua emendaverit, si clericus est ab officio ordinis sui deponatur; si laicus excommunicationis vinculo innodetur. Dat. Laterani II Kalendas Maii. Pendet Bulla plumbea filis sericis appensa.
LXXIII.  Bulla ad Petrum Massiliensem episcopum.   (Laterani, Maii 1.) [  L' Antiquité de l' église de Marseille,  I, 473.]
Author: Anastasius IV

ANASTASIUS episcopus, servus servorum Dei, venerabili fratri PETRO Massiliensi episcopo, salutem et apostolicam benedictionem.

Vir prudens et sapiens traditum sibi studet ministerium honorare et commissum sibi pontificale ita officium gerere ut irreprehensibilis ab omnibus habeatur. Tu vero nuper a sede apostolica rediens, dilectorum filiorum nostrorum fratrum Massiliensis monasterii ecclesias gratia hospitandi nimirum aggravasti. Quoniam, non sicut episcopus, tuas studuisti oves requirere, sed sicut miles multa militum et aliorum caterva stipatus etc. Unde factum est quod quidam ipsorum aliorum gravamina intuentes pecuniam tibi immodicam sunt coacti solvere, et suas ecclesias aggravare, ut a tuis possent gravaminibus liberari. Addunt etiam . . . . quod cum libera sit eidem monasterio a sede apostolica sepultura indulta, tu sacerdotibus tuis ausu temerario inhibuisti ut nulli eucharistiam praebeant, nisi prius praestito juramento vel fideijussore firmaverint se Massiliensi monasterio nullatenus sepeliri; quae an sint pontificis opera tu ipse sanctorum patrum statuta considera, majoresque tuos interroga, et ab eis potius edocearis, de quibus sicut rei exitus evidenter ostendit, minime videris instructus, etc. Datum Laterani Kal. Maii.
LXXIV.  Ad Guillelmum Tolonensem et Petrum Massiliensem episcopos.  
           (Fragmentum. )   (Laterani, Maii 1.) [  Ibid.  ]
Author: Anastasius IV

ANASTASIUS, etc. . . . Conqueruntur siquidem, quod eorum interdicatis ecclesias et fratres qui in ipsis commorantur, ad vestras synodos venire cogatis, cum suos sacerdotes qui divina populo subministrant, ad vos transmittere studeant, etc., per praesentia vobis scripta mandamus quatenus quousque vobis volunt justitiam facere, vel presbyteros suos ad vocationem vestram transmittere, ipsorum nequaquam interdicatis ecclesias, vel eorum monachos ad vestra concilia venire cogatis.

Data Later. Kal. Maii.
LXXV.  Ad Petrum Venerabilem.--Revocat commendationem seu donationem quorumdam prioratuum et reddituum aliquibus certis personis per eum factam.   (Laterani, Maii 1.) [  Bullar. Cluniac.,  65.]
Author: Anastasius IV

ANASTASIUS episcopus, servus servorum Dei, dilectis filiis PETRO abbati et universo capitulo Cluniacensi, salutem et apostolicam benedictionem.

Ex apostolicae sedis consueta clementia, et bono, qui de conversatione antecessorum vestrorum diffusus est, odore accidisse dignoscitur, ut et petentem ecclesiam vestram sacrosancta Romana Ecclesia de facili exaudiret, et non petenti etiam bona data, sicut speciali filiae gratuito ministraret. Referentibus autem quibusdam religiosis viris accepimus te, dilecte in Domino fili abbas, unde plurimum admiramur, prioratus et quosdam reditus pertinentes ad mensam conventus in quasdam personas, partim commendatione, partim donatione, absque fratrum tuorum consilio et conventus contulisse, in dilectum videlicet filium nostrum P . . . . . Viseliacensem abbatem prioratum Silviniaci, in abbatem Clusinum prioratum Cariloci, et in archidiaconum Lugdunensem prioratum de Vilereis. Magistro praeterea W . . . Mutim. decem libras, in capella burgi Cluniacensis; et Magistro O . . . . Eduensi decem libras in prioratu de Magobrio diceris contulisse. Quoniam igitur nos tanto minus patimur ecclesiam vestram bonorum suorum diminutionem et dispendium sustinere, quanto ad exaltationem ejus antecessores vestros attentius conspicimus desudasse; per praesentia vobis scripta mandamus, quatenus omnes illos redditus et prioratus, quos non communi vestro consilio aut consensu concessos esse constiterit, ad usus et manus vestras quam citius revocetis, et in pristinum statum universa, quae illicite sunt concessa reducatis. Nos siquidem hujusmodi concessiones auctoritate apostolica vacuamus, et redditus vestros, maxime autem illos, qui mensae vestrae deputati noscuntur, nolumus ad alienos usus irrationabiliter intorqueri; sed in statu suo immobiles praecipimus conservari, et ne amodo, dilecte in Domino fili abbas, tale aliquid de prioratibus aut redditibus ipsis attentare praesumas, auctoritate apostolica inhibemus: alioquin indignationem nostram, et gravem officii tui jacturam te timeas incursurum. Successoribus autem tuis omnem penitus auferimus facultatem redditus ad mensam fratrum hactenus deputatos ad usus alios, absque ipsorum conniventia inflectendi. Datum Laterani, Kalendas Maii.
LXXVI.  Ad Theobaldum priorem beatae Mariae de Prato Donziaci.--Prohibet ne quis infra terminos parochiae coemeterium, vel baptisterium statuat: confirmatque jus quod habet prioratus in ecclesia Sancti Caradochi.   (Laterani, Maii 7.) [  Bullar. Cluniac.,  66.]
Author: Anastasius IV

ANASTASIUS episcopus, servus servorum Dei, dilecto filio THEOBALDO priori Sanctae Mariae de Prato, ejusque successoribus regulariter substituendis in perpetuum.

Quoties illud a nobis petitur, quod rationi et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris precibus annuentes, apostolicae sedis auctoritate penitus prohibemus, ut nulli unquam hominum liceat infra terminos parochiae vestrae coemeterium vel baptisterium statuere. Quidquid praeterea in capella Sancti Caradochi juste et canonice hactenus habuistis vobis vestrisque successoribus nihilominus confirmamus, et commissum vobis monasterium futuris temporibus conservandum decernimus. Nulli ergo hominum clerico vel laico liceat hanc nostrae constitutionis paginam temerario ausu infringere, vel ipsi quomodolibet contraire. Si quis autem hoc attentare praesumpserit, secundo tertiove commonitus, nisi reatum suum congrua satisfactione correxerit, potestatis honorisque sui dignitate careat, et se reum existere in extremo examine de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi alienus fiat, atque indignationem omnipotentis Dei, et beatorum Petri et Pauli apostolorum ejus incurrat. Amen. Ego Anastasius catholicae Ecclesiae episcopus. Datum Laterani per manum Rolandi sanctae Romanae Ecclesiae presbyteri cardinalis et cancellarii Nonis Maii, indictione II, Incarnationis Dominicae anno 1154, pontificatus vero domni Anastasii papae IV, anno primo.
LXXVII.  Privilegium pro monasterio S. Eusebii, dioecesis Aptensis.   (Romae, ap. S. Petrum, Maii 18.) [  Gall. Christ. nov.,  I, in textu, p. 377.]
Author: Anastasius IV
Date:  [Bertranno]

ANASTASIUS episcopus, servus servorum Dei, salutem, dilecto abbati Sancti Eusebii , etc.

Statuimus ut nulli omnino archiepiscopo, vel episcopo liceat super idem coenobium, vel abbatem, ceu monachos, manum excommunicationis et interdictionis extendere; sed monachi et monasterium cum villa quieti semper ac liberi ac omni episcopali exactione, vel gravamine, per omnipotentis Dei gratiam maneant. Statuentes, ut quascunque possessiones, quaecunque bona idem monasterium impraesentiarum possidet, aut in futurum concessione pontificum, largitione regum vel principum, oblatione fidelium, ceu aliis justis modis Deo propitio poterit adipisci, firma vobis vestrisque successoribus permaneant. In quibus haec propriis duximus exprimenda vocabulis: Ecclesiam Sancti Michaelis de Avollarone, et quartam partem ipsius castri, ecclesiam Sancti Ferrioli de Cavellione, S. Mariae de Costa, cum capella et villa, S. Bricii cum villa, S. Salvatoris de Roura, cum capella, decima et villa, S. Petri de Dena, Sancti Martini de Nogareto, Sancti Clementis de Antrannis, Sanctae Mariae de Tudone, quartam partem castri quod dicitur villa Calcaria. Decimas de Signione, de castro Sanctae Crucis, et de Codols. Illud autem auctoritate apostolica prohibemus ut nullus abbas vel monachus thesauros, honores, possessiones modo habentes, aut in futurum largiente Domino acquirentur, alienare, distrahere, impignorare, vel in feudum, censum ceu beneficium alicui militi dare praesumat, etc. Datum Romae apud S. Petrum per manum Rolandi presbyteri cardinalis ac cancellarii, XV Kal. Junii, indictione XI, Incarnationis Dominicae 1152, pontificatus Anastasii IV papae anno. . ..
LXXX.  Ad Ulricum episcopum et canonicos Ecclesiae Halberstadensis.   (Romae, apud S. Petrum, Jun. 14.) [Leuckfeld,  Antiquit. Poeldenses,  281.]
Author: Anastasius IV

ANASTASIUS episcopus, servus servorum Dei, venerabili fratri ULRICO episcopo, et dilectis filiis canonicis Halberstadensis Ecclesiae, salutem et apostolicam benedictionem.

Quae canonicato judicio alicui ecclesiae est adjudicata possessio, et debet sine aliqua contradictione relinqui. Pervenit quidem ad nos, quod Ecclesia Goslariensis in loco, qui Slanstede vocatur, possessionem quamdam in synodo Halberstad. ei adjudicatam obtinuit, qua longo tempore violenter fuerit spoliata. Quia igitur injustum est, ut praedicta ecclesia super hoc de caetero infestetur, per praesentia vobis scripta mandamus, quatenus si aliqui injustitiae forsitan amatores jam dictam ecclesiam pro eadem possessione inquietare decreverint, vos ab ipsorum infestatione memoratam ecclesiam pro debito vestri officii defendatis, et eam faciatis ipsam possessionem pacifice possidere. Data Romae, apud Sanctum Petrum, XVIII Kalend. Julii. SS. PETRUS. PAULUS. ANASTASIUS IV PAPA.
LXXXI.  Hospitale Altipassense tuendum suscipit ejusque bona et privilegia confirmat.   (Romae, apud S. Mariam Rotundam, Jul. 3.) [  Memorie e documenti del princip. Luccese,  IV, I, 25.]
Author: Anastasius IV

ANASTASIUS episcopus, servus servorum Dei, dilectis filiis GUIDONI rectori hospitalis Altipassi, ejusque fratribus tam praesentibus quam futuris, divino ibidem servitio mancipatis, in perpetuum.

Religiosis desideriis dignum est facilem praebere consensum ut fidelium devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et praefatum hospitale, in quo divino mancipati estis obsequio, ad exemplar praedecessoris nostri felicis memoriae Eugenii papae sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona idem hospitale in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus ac Christi pauperibus et illibata permaneant. In quibus haec propriis duximus exprimenda vocabulis. Decimas quas bonae memoriae Anselmus Lucanus episcopus eidem hospitali concessit; terram et possessiones de Valle-cava, possessiones quas habetis in Valle de Arno et in Plano de Luca seu in aliis locis. Sane laborum vestrorum quos propriis manibus aut sumptibus colitis, sive de nutrimentis vestrorum animalium nullus a vobis decimas exigere praesumat. Decernimus ergo ut nulli omnino hominum liceat praefatum hospitale temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur vestris et pauperum Christi usisibus omnimode profutura, salva sedis apostolicae auctoritate, et dioecesani episcopi canonica reverentia. Si qua igitur in futurum ecclesiastica saecularisve persona, etc. Ego Anastasius catholicae Ecclesiae episcopus. Locus signi Anastasii papae IV. CUSTODI ME, DOMINE, UT PUPILLAM OCULI. Ego Guido diaconus cardinalis Sanctae Mariae in Porticu ss. Ego Oddo diac. cardinalis S. Nicolai in Carcere Tulliano ss. Ego Gregorius presb. card. tit. Calixti ss. Ego Guido presb. cardinalis tit. S. Chrysogoni ss. Ego Bernardus presbyter cardinalis tit. S. Clementis ss. Ego Octavianus presbyter cardinalis tit. S. Caeciliae ss. Ego Joannes presbyter cardinalis tit. SS. Joannis et Pauli tituli Pammachii ss. Datum Romae apud S. Mariam Rotundam per manum Rolandi sanctae Romanae Ecclesiae presbyteri cardinalis et cancellarii, VII Kal. Julii, indict. II, Incarnationis Dominicae anno 1153, pontificatus vero domini Anastasii IV papae, anno primo.
LXXXII.  Speciale privilegium Marcuardo abbati Fuldensi concessum.   (Jul. 3.) [SCHANNAT,  Dioeces. Fuld.,  262.]
Author: Anastasius IV

ANASTASIUS episcopus, servus servorum Dei, dilecto filio MARCHUARDO abbati venerabilis monasterii Sanctae Fuldensis ecclesiae, salutem et apostolicam benedictionem.

Inter universas ecclesias Teutonici regni ab antiquis patribus et praedecessoribus nostris sanctis et apostolicis viris, privilegiis et decretis confirmatas, Fuldense monasterium opibus et dignitatis excellentia floruisse constat, cui nimirum benignius semper in suis negotiis sacrosancta Romana providit Ecclesia, et quanto ipsum ad jus et tutelam suam specialius pertinere, atque in sua devotione firmius manere prospexit, tanto attentius in suis necessitatibus ei subvenire curavit: scientes igitur quantis idem monasterium, contra sanctorum Patrum praecepta, procellarum quatiatur incursibus, et quantas per saecularium virorum nequitiam pressuras patiatur et molestias, quam duros etiam et quam remissos quosdam fratres et coepiscopos nostros multoties ad exhibendam tibi de malefactoribus illis justitiam invenias; id auctoritatis personae tuae ex benignitate sedis apostolicae decrevimus indulgendum, ut si de commissae tibi ecclesiae malefactoribus, et bonorum ipsius invasoribus, in quibuscunque episcopatibus constitutis, ad episcopos illos ad quos cura illorum spiritualiter pertinet, querelam secundo, tertiove pertuleris, et ipsi tibi justitiam facere recusaverint, liceat tibi malefactores illos post secundam et tertiam commonitionem, nisi tibi, et ecclesiae tuae satisfecerint, auctoritate nostra excommunicationis sententia innodare, nec a quoquam episcoporum eadem sententia ante relaxetur, quam tibi de his quae adversus eos habueris satisfactionem exhibeant convenientem. Tu itaque, dilecte fili Marchuarde, taliter matri tuae sacrosanctae Romanae Ecclesiae pro indulto tibi beneficio devotus et fidelis existe, et taliter tibi indulta utere potestate, ut et hoc beneficium non immerito videaris adeptus, et ad alia impetranda convenienter assurgere comproberis, et quia providentiam tuam Fuldensi monasterio novimus necessariam, ex auctoritate nostrae apostolicae sedis statuimus, ut omnia quae in redditibus Ecclesiae requisivisti, et de prius ablatis vel injuste possessis monasterio tuo restituisti, eidem firma maneant in perpetuum. Datum V Non. Julii, indictione II.
LXXXV.  Privilegium pro monasterio Longipontis.   (Laterani, Nov. 24.) [MABILLON,  Annal. Bened.,  VI, 725.]
Author: Anastasius IV

ANASTASIUS episcopus, servus servorum Dei, dilecto filio THEOBALDO priori de Longoponte, salutem et apostolicam benedictionem.

Ea quae nobiles viri et principes saeculi piis locis, religiosis personis, pietatis intuitu et charitate debita largiuntur, in sua volumus stabilitate consistere; et ne imposterum debeant quorumlibet hominum refragatione turbari, convenit nos auctoritate sedis apostolicae roborare. Eapropter, dilecte in Domino fili Theobalde, tuis justis postulationibus facilem impertimus assensum, Abbatiam S. Petri de Monte-Letherico cum omnibus ad eam pertinentibus, quam charissimus filius noster Lodoicus rex Francorum consensu Joannis abbatis, qui tunc temris eidem ecclesiae praeerat, et canonicorum inibi existentium, sicut in ejusdem regis privilegio continetur, ecclesiae cui, auctore Deo, praeesse dignosceris, ad ponendum in ea monachos, qui divina ibi officia, et statum ecclesiae in melius debeant promovere, rationabiliter contulit, et scripto firmavit, quam etiam donationem venerabilis frater noster Theobaldus Parisiensis episcopus, in cujus dioecesi ecclesia ipsa est constituta, in praesentia nostra concessit, nos tibi et per te ecclesiae tuae auctoritatis nostrae pagina confirmamus, atque donationem ipsam perpetuis ratam temporibus decernimus permanere. Nulli ergo hominum fas sit hanc nostrae confirmationis paginam ausu temeritatis refringere, vel ei ullatenus contraire. Si quis autem attentare praesumpserit, indignationem omnipotentis Dei et beatorum Petri et Pauli apostolorum ejus noverit incursurum. Datum Lateranis, VIII Kalendas Decembris.
EPISTOLA II. GREGORII PAPAE III AD OMNES EPISCOPOS, PRESBYTEROS, ET ABBATES.  Commendat Bonifacium in Germaniam redeuntem, ut illum adjuvent, et, si quis illi se adjungere velit, non prohibeant.
Author: Gregorius III
Date:  [Edit. Rom. add. episcopus ] [ Rom., praeveniente a nobis est absolutus]

Gregorius servus servorum Dei dilectissimis nobis omnibus episcopis, venerabilibus presbyteris, religiosis abbatibus, omnium provinciarum.

Domino cooperante, et sermonem confirmante, praesens sanctissimus vir Bonifacius frater coepiscopus noster, qui verbum veritatis a decessore nostro sanctae recordationis Gregorio praesule in Germaniae partes missus fuerat praedicare; jam post multum tempus, anhelanti desiderio orationis, ad limina sacra beatorum apostolorum adveniens, se nobis praesentare voluit. Qui etiam completa oratione, ad coeptum laborem, angelo Domini praeveniente, a nobis est dimissus . Cui vestra, obsecro, omnium dilectio, seu reverentia et religiositas, propter Christi amorem juvamina impendere dignetur, dum agnoscitis quae Dominus noster Jesus Christus promisit dicens: Qui suscipit prophetam in nomine prophetae, mercedem prophetae accipiet: et qui suscipit justum in nomine justi, mercedem justi accipiet . Et si forsitan aliquis ex vestris ministris sese ipsi sanctissimo viro in ministerio exhortationis sanctae catholicaeque fidei adjungere voluerit, nullo modo prohibeatis, charissimi: sed magis concursum praebete, et ex vestro ovili adjutores tribuite, qui possint per Dei gratiam sufficienter gentibus ministrare verbum praedicationis, ut omnipotenti Deo animas lucrifaciant, ut et vestra communitas boni operis portionem sortiatur, atque illi mereantur dominicam vocem audire: Vos qui reliquistis omnia, et secuti estis me, centuplum accipietis, et vitam aeternam possidebitis . Bene valete.

Notes: (Matth. X) (Math.
XIX)